རྡོ་རྗེ་ཕུར་པ་ཡང་གསང་འཕྲིན་ལས་བཅུད་དྲིལ་ལས༔
ཚེ་སྒྲུབ་འཆི་མེད་སྲོག་ཐིག་བཞུགས་སོ༔
(1བ) རྒྱ་གར་སྐད་དུ༔ ཨ་པ་རི་མི་ཏ་སརྦ་ཙིཏྟ་ཧྲཱྀ་དཱ་ཡ་བཛྲ་ཨཱཿཡུརྫྙཱ་ན་སིདྡྷ་ན་མ༔ བོད་སྐད་དུ༔ རྡོ་རྗེ་ཚེ་དང་ཡེ་ཤེས་དཔག་ཏུ་མེད་པ་ཐམས་ཅད་ཀྱི་སྙིང་པོ་ཐུགས་ཀྱི་སྒྲུབ་ཐབས༔ མགོན་པོ་འཆི་མེད་ཚེ་ཡི་ལྷ་ལ་ཕྱག་འཚལ་ལོ༔ (འཆི་མེད་རིག་འཛིན་པད་འབྱུང་བདག༔ ཀོ་ཥའི་མཚོ་ལས་བརྫུས་ཏེ་འཁྲུངས༔ མདོ་རྒྱུད་མན་ངག་ཀུན་ལ་མཁས༔ སྒྲ་ཚད་རིག་པའི་ཕ་མཐར་ཕྱིན༔ མུ་སྟེགས་ནག་པོའི་རྒོལ་བ་བཅོམ༔ སངས་རྒྱས་བསྟན་པའི་རྒྱལ་མཚན་བཙུག༔ རྒྱལ་སྲིད་ཆོས་ཀྱིས་བསྐྱང་བར་བྱས༔ དུར་ཁྲོད་བརྒྱད་དུ་སྒྲུབ་པ་བགྱིས༔ དངོས་གྲུབ་ཀུན་ལ་རང་དབང་བསྒྱུར༔ མཚན་བརྒྱད་རྣམ་འཕྲུལ་དཔག་མེད་བསྟན༔ གནས་ཡུལ་མ་ངེས་ཕྱོགས་ཀུན་ཏུ༔ སྦྱོར་སྒྲོལ་སྤྱོད་པའི་བརྟུལ་ཚུགས་ཀྱིས༔ འབྲེལ་ཚད་དོན་དང་ལྡན་པར་བྱས༔ (2ན)མཱ་ར་ཏིཀ་ལ་སོགས་པའི༔ འཆི་མེད་གྲུབ་པའི་གནས་རྣམས་སུ༔ མགོན་པོ་ཚེ་དཔག་མེད་དང་མཇལ༔ དབང་དང་བྱིན་རླབས་དཔག་མེད་ཐོབ༔ འཇའ་ལུས་རྡོ་རྗེའི་ཚེ་དབང་བརྙེས༔ སུམ་སྟོང་དྲུག་བརྒྱར་འགྲོ་དོན་བསྐྱང་༔ འཇམ་དབྱངས་ཁྲི་སྲོང་ལྡེའུ་བཙན་གྱིས༔ སྨོན་ལམ་དབང་གིས་བོད་ཡུལ་དུ༔ སྤྱན་དྲངས་བོད་ཀྱི་ལྷ་འདྲེ་རྣམས༔ དམ་ལ་བཏགས་ནས་ས་གཞི་བཏུལ༔ ཟན་ཡངས་དཔལ་གྱི་བསམ་ཡས་སོགས་༔ སྐུ་གསུང་ཐུགས་ཀྱི་རྟེན་རྣམས་བཞེངས༔ མདོ་སྔགས་བསྒྱུར་བཤད་ཉན་སྒོམ་སོགས༔ དམ་པ་ཆོས་ཀྱི་སྒྲོན་མེ་སྤར༔ སྐལ་བར་ལྡན་པའི་རྗེ་འབངས་ཚོགས༔ སྨིན་གྲོལ་གྲུབ་པའི་ས་ལ་བཞག༔ སྙིགས་འགྲོའི་སེམས་ཅན་ལ་དགོངས་ཏེ༔ ས་འོག་ཐམས་ཅད་གཏེར་གྱིས་བཀང་༔ བསྟན་ཞབས་གཏེར་སྐྱོང་སྐྱེས་བུ་རྣམས༔ སྨོན་ལམ་གཏད་རྒྱས་བྱིན་བརླབས་ཏེ༔ འགྲོ་དོན་རྒྱུན་མི་ཆད་པར་བྱས༔ གཞན་ཡང་དངོས་བརྒྱུད་དུ་མ་ནས༔ ང་ཡི་(2བ)འཕྲིན་ལས་བསམ་མི་ཁྱབ༔ ཁྱད་པར་འཇའ་ལུས་རྡོ་རྗེའི་ཚེ༔ སྒྲུབ་ཐབས་རྣམ་གྲངས་མང་བསྟན་ཀྱང༔ ཀུན་གྱི་བཅུད་དྲིལ་མཐར་ཐུག་པ༔ སྲོག་གི་ཐིག་ལེ་འདི་ཁོ་ན༔ ས་མ་ཡ༔ དེ་ལ་འཇུག་པའི་རིམ་པ་ནི༔ རྣམ་པ་བཞི་ཡི་སྒོ་ནས་དབྱེ༔ ཕྲིན་ལས་ལས་གྱི་བྱང་བུ་དང་༔ སྨིན་བྱེད་དབང་གི་རིམ་པ་དང་༔ གྲོལ་ལམ་མན་ངག་ཟབ་མོ་དང་༔ ཡན་ལག་ལས་ཀྱི་རིམ་པའོ༔ དང་པོ་ལའང་སྦྱོར་དངོས་རྗེས༔ གསུམ་ལས་སྦྱོར་བའི་རིམ་པ་ནི༔ གོང་མས་བྱིན་བརླབས་སྒྲུབ་པའི་གནས༔ ཉམས་ཆག་སྐྱོན་བྲལ་འཚེ་བ་མེད༔ བག་དྲོ་ཡིད་འོང་ཉམས་དགའ་བའི༔ ས་ཕྱོགས་སྣུམ་ཞིང་གཟི་བརྗིད་ལྡན༔ རྩི་ཤིང་ནགས་ཚལ་ཆུ་ཀླུང་རྒྱས༔ ཚེ་དང་ཡེ་ཤེས་འཕེལ་བའི་ཞིང་༔ བཀྲ་ཤིས་དགེ་བའི་གནས་མཆོག་ཏུ༔ མི་དང་མི་མིན་བདག་པོ་ལས་༔ ས་བསླང་རིན་གཞལ་འཁོན་པ་སྦྱང་༔ ད་ལ་དྲི་ཡིས་ལེགས་པར་བྱུགས༔ མཚན་ལྡན་བཀྲ་ཤིས་དགེ་བའི་ཡུམ༔ ཤིན་ཏུ་དག་པའི་གླུ་ཡིས་བསྐུལ༔ རྣལ་འབྱོར་ལྡན་པའི་སློབ་དཔོན་གྱིས༔ ཐིག་དང་ཚོན་གྱི་བྱ་བ་ཡིས༔ དཀྱིལ་འཁོར་མཚན་རྫོགས་བཞེངས་པའི་དབུས༔ རིན་ཆེན་བུམ་པ་སྐྱོན་མེད་ལྔ༔ རྒྱུན་བབ་ཆུ་བོ་གཙང་མས་དགང་༔ དྲི་རྫས་བཅུད་ཀྱིས་ཡོངས་སུ་གཏམས༔ ཁ་རྒྱན་མགུལ་ཆིངས་ལ་སོགས་པས༔ ལེགས་པར་བརྒྱན་པ་གཡོ་མེད་བཀོད༔ ཚེ་མདའ་དར་དང་རིན་ཆེན་ལྔ༔ མེ་ལོང་རྨ་བྱའི་མདངས་སྒྲོས་བརྒྱན༔ རྒྱ་གྲམ་པདྨའི་ལྟེ་བར་གཟུག༔ སྣོད་བཅུད་ཕུན་ཚོགས་ལས་བྱུང་བ༔ རྒྱུན་ལྡན་ཐབས་ཤེས་ཚེ་རྫས་དང་༔ ཚེ་འབྲང་བུམ་གཟུགས་ལ་སོགས་པ༔ ཕྱི་ནང་མཆོད་ཚོགས་གཞུང་བཞིན་བཤམ༔ ས་མ་ཡ༔ སྨིན་ཅིང་དམ་ལྡན་སྒྲུབ་པ་པོས༔ རིག་འཛིན་རྩ་གསུམ་ཚེ་ཡི་ལྷ༔ མདུན་གྱི་མཁའ་ལ་མངོན་སུམ་(3ན)བསྒོམ༔ སྐྱབས་སུ་འགྲོ་བའི་རིན་པ་ནི༔) ན་མོ༔ བདག་སོགས་མཁའ་མཉམ་སེམས་ཅན་མ་ལུས་པ༔ དེང་ནས་བཟུང་སྟེ་བྱང་ཆུབ་མ་ཐོབ་པར༔ སྐྱབས་ཡུལ་ཀུན་འདུས་མགོན་པོ་ཚེ་ཡི་ལྷར༔ སྒོ་གསུམ་གུས་པ་ཆེན་པོས་སྐྱབས་སུ་མཆི༔ (བྱང་ཆུབ་མཆོག་གི་སེམས་བསྐྱེད་ནི༔)ཧོཿ གཟུང་འཛིན་འཁྲུལ་པའི་སྣང་བས་བསྐྱེད་པའི་འགྲོ༔ མཐའ་མེད་སྡུག་བསྔལ་རྒྱ་མཚོར་བྱིང་བ་རྣམས༔ ཡེ་གྲོལ་འཆི་མེད་གཞོན་ནུ་བུམ་སྐུའི་ཀློང༔ རོ་མཉམ་ཆེན་པོར་འགོད་པར་སེམས་བསྐྱེད་དོ༔ (བསགས་སྦྱོང་སྤེལ་བའི་རིམ་པ་ནི༔)ཨོཾ་ཨཱཿཧཱུཾ༔ འཆི་མེད་ཚེ་ཡི་ལྷ་ཚོགས་མ་ལུས་པ༔ འདིར་གཤེགས་ཉི་ཟླ་པདྨའི་གདན་ལ་བཞུགས༔ ཡེ་ནས་འཕོ་འགྱུར་བྲལ་བ་ནམ་མཁའི་སྐུར༔ གཉིས་མེད་རང་གསལ་ཆེན་པར་གུས་ཕྱག་འཚལ༔ སྣང་སྲིད་རྣམ་དག་འདོད་ཡོན་རོལ་པའི་རྒྱན༔ བྱར་མེད་ལྷུན་རྫོགས་མཆོད་སྤྲིན་རྒྱ་མཚོས་མཆོད༔ རྟག་ཆད་མཚན་མས་བསྒྲིབ་པའི་ཉོན་མོངས་ལས༔ སྡིག་ལྟུང་མི་དགེའི་ཚོགས་རྣམས་འགྱོད་པས་བཤགས༔ མངོན་པར་བྱང་ཆུབ་ཡོན་ཏན་རྒྱ་མཚོའི་ཞིང་༔ ཁྱོད་ཀྱི་རྣམ་པར་ཐར་ལ་ཡི་རང་ངོ་༔ འོད་གསལ་སྐྱེ་མེད་རྡོ་རྗེའི་སྒྲ་དབྱངས་ཀྱིས༔ ཆོས་ཀྱི་འཁོར་ལོ་དམ་པ་བསྐོར་བར་བསྐུལ༔ འཕོ་བ་ཆེན་པོ་འཇའ་ལུས་རྡོ་རྗེའི་སྐུར༔ མི་ (3བ)འདའ་འགྲོ་བའི་དོན་ཕྱིར་བཞུགས་སུ་གསོལ༔ དགེ་རྩ་དམིགས་མེད་འཁོར་གསུམ་ཡོངས་དག་པ༔ མི་གནས་ཆོས་དབྱིངས་མཉམ་པ་ཉིད་དུ་བསྔོ༔ སྐྱེ་འཆི་འགྱུར་མེད་མགོན་པོ་ཚེ་མཐའ་ཡས༔ ཡོན་ཏན་དཔག་མེད་ཚེ་འདིར་མངོན་གྱུར་ཤོག༔ (རང་ཉིད་དབང་ཆེན་ཧེ་རུ་ཀའི༔ རྡོ་རྗེ་གསང་བའི་རྟ་སྐད་ཀྱིས༔ ཚེ་བདུད་ལོག་འདྲེན་འབྱུང་པོ་ཀུན༔ གནད་དུ་གཟིར་བའི་བཀའ་བསྒོ་ནི༔)ཧྲཱིཿ ང་ནི་དཔལ་ཆེན་ཧེ་རུ་ཀ༔ རྟ་མཆོག་རྒྱལ་པོ་དབང་གི་སྐུ༔ འབར་བ་ཆེན་པོ་ཁྲོས་པའི་གར༔ ཁྲོ་ཚོགས་མང་པོ་སྤྲིན་ལྟར་འཁྲིགས༔ མེ་རླུང་ཟེར་ཆག་གློག་ལྟར་འཁྱུག༔ རྡོ་རྗེའི་མཚོན་ཆར་སེར་ལྟར་འབེབས༔ ཧི་ཧིའི་སྒྲ་ཆེན་འབྲུག་ལྟར་སྒྲོགས༔ ཁམས་གསུམ་སྲིད་གསུམ་འདར་ཞིང་གཡོ༔ བདུད་ཀྱི་བདུད་དེ་བགེགས་ཀྱི་དགྲ༔ ཐམས་ཅད་འདུལ་བའི་བདག་ཉིད་ངའོ༔ འཆི་མེད་ཚེ་ཡི་དཀྱིལ་འཁོར་འདིར༔ གླག་ལྟ་འཆི་བདག་བདུད་ཀྱི་སྡེ༔ ལོག་པར་འདྲེན་པའི་འབྱུང་པོའི་ཚོགས༔ ལན་ཆགས་གླུད་གཏོར་འདི་ཁྱེར་ལ༔ དཔལ་གྱི་བཀའ་ལས་མ་འདའ་བར༔ མྱུར་བ་ཉིད་དུ་ཕྱིར་དེངས་ཤིག༔ ཅི་སྟེ་མི་འགྲོ་བགེགས་བྱེད་ན༔ བརླག་པར་འགྱུར་པར་གདོན་མི་ཟ༔ པདྨ་མཧཱ་ཀྲོ་དྷ་ཧྱ་གྲྰི་བ་ཧུ་ལུ་ཧུ་ལུ་སརྦ་བིགྷྣཱན་ཨུ་ཙ་ཊ་ཡ་ཧཱུཾ་ཕཊ༔ (གུ་གུལ་བསྲེག་ཅིང་ཐུན་གྱིས་བྲབ༔ ཁྲོ་བོའི་སྡང་མིག་འབར་བས་གཟིར༔ དྲག་པོའི་སྔགས་ཀྱི་ཕཊ་སྒྲ་བསྒྲག༔ ལས་ཀྱི་གིང་པས་སྟངས་སྟབས་བསྒྱུར༔ ཏིང་འཛིན་དམིགས་(4ན)པའི་འཁྲུལ་འཁོར་འགྱེད༔ བགེགས་ཚོགས་མཐའ་བྲལ་དབྱིངས་སུ་བསྐྲད༔ སྲུང་མཚམས་བཅད་པའི་རིམ་པ་ནི༔) ཧྲཱིཿ སྣང་སྲིད་དག་པ་ལྷ་ཡི་སྐུ༔ ཧེ་རུ་ཀ་ཡི་ཕྱག་རྒྱར་བཞེངས༔ འགྲོ་འོང་རླུང་གི་བྱེད་རྩོལ་སྒྲ༔ དྲག་པོ་སྔགས་ཀྱི་འབྲུག་སྒྲར་འུར༔ དྲན་རྟོག་ཀུན་ཏུ་རྒྱུ་བའི་ཡིད༔ ཆོས་ཉིད་ཡེ་ཤེས་རོལ་པ་ཆེ༔ ལྷ་སྔགས་ཆོས་སྐུའི་རང་རྩལ་ལས༔ འགགས་མེད་མཚོན་ན་རྣམ་ལྔ་དང་༔ ཡེ་ཤེས་མེ་སྤྲིན་འཁྲིགས་པའི་གུར༔ ཕྱོགས་མཚམས་གོ་སྐབས་མེད་པར་གཏམས༔ གཞོམ་གཞིག་བྲལ་བའི་སྲུང་མཚམས་ལས༔ སུ་ཡང་འདའ་བའི་གནས་མེད་དོ༔ ཧཱུཾ་ཧཱུཾ་ཧཱུཾ༔ བཛྲ་ཛྙཱ་ན་ཙཀྲ་རཀྵ་ཛྭ་ལ་རཾ་ཧྲཱིཿ ཧཱུཾ་ཕཊ༔ (གཟུང་འཛིན་ཞེན་པའི་བག་ཆགས་བེགས༔ ཀློང་ཡངས་ཁྱབ་བརྡལ་རྫོགས་པ་ཆེ༔ འཕོ་འགྱུར་བྲལ་བའི་རང་བཞིན་དུ༔ ལ་ཟློ་སྲུང་མཚམས་བཅད་པའི་མཆོག༔ བརྡ་སྒོ་དབྱེ་བའི་རིམ་པ་ནི༔) ཧོཿ ལྷན་སྐྱེས་ཀུན་ཏུ་རྟོག་པའི་མ་རིག་པས༔ ཡེ་ཤེས་མཐོང་བ་བཅད་པའི་བརྡ་ཡི་སྒོ༔ རང་རིག་འོད་གསལ་རྡོ་རྗེའི་ཐུར་མ་ཡིས༔ གཏིང་གསལ་ཀ་དག་ཆེན་པོའི་ངང་དུ་དབྱེ༔ བཛྲ་ཛྙཱ་ན་སརྦ་མཎྜལ་བྷྲཱུཾ་པྲ་ཝེ་ཤ་ཡ་ཕཊ༔ (བརྡ་ཕྱག་འཚལ་བའི་རིམ་པ་ནི༔)ཧོཿ འཁྲུལ་པས་མ་བསླད་རིག་པས་མ་བསྐྱེད་པའི༔ རྣལ་མའི་རང་བབ་མ་བཅོས་ལྷུག་པའི་གདངས༔ འཆི་མེད་མགོན་པོ་རང་རིག་ཚེ་དཔག་མེད༔ མངོན་སུམ་མཇལ་བའི་བརྡ་ཡིས་གུས་ཕྱག་ (4བ)འཚལ༔ ཨ་ཏི་པུ་ཧོཿ པྲ་ཏཱིཙྪ་ཧོཿ (ཉམས་ཆག་བཤགས་པའི་རིམ་པ་ནི༔)ཧོཿ ཆོས་ཀུན་ཀ་དག་སྤྲོས་བྲལ་ཆེན་པོའི་དབྱིངས༔ ཉམས་པས་མ་གོས་བཤགས་པས་གྲོལ་མེད་པ༔ ཡེ་དག་ལྷུན་འབྱམས་ཆེན་པོར་རྟག་གནས་ཀྱང༔ ཀུན་རྫོབ་སྒྱུ་མ་ཙམ་དུ་བསགས་པའི་ལས༔ བླ་མ་འཆི་མེད་ཚེ་ལྷའི་སྤྱན་སྔར་རུ༔ སྙིང་ནས་གནོང་འགྱོད་དྲག་པོས་མཐོལ་བཤགས་ན༔ བཟོད་པར་བཞེས་ལ་ཚངས་པ་བསྩལ་ཏུ་གསོལ༔ (ཞེས་བརྗོད་ཉམས་ཆག་སྐྱེ་འགགས་གནས་པའི་མཐའ༔ རང་བཞིན་མེད་པའི་ངང་དུ་མཐོལ་བཤགས་ཤིང་༔ སླན་ཆད་མི་འདའི་གཡར་དམ་བཟུང་བ་ནི༔)ཧོཿ བཅོམ་ལྡན་ཚེ་ཡི་ལྷ་ཚོགས་དགོངས་སུ་གསོལ༔ བདག་ནི་ཐེག་པ་ཆེན་པོའི་ལམ་མཆོག་ཏུ༔ ཞུགས་ཏེ་མཁའ་ཁྱབ་འགྲོ་ཁམས་མ་སྟོང་བར༔ སྲིད་པའི་གནས་སུ་སྐྱོ་བའི་སེམས་སྤང་ནས༔ སྤྱི་དང་ཁྱད་པར་ལྷག་པའི་དམ་ཚིག་བཟུང་༔ རྡོ་རྗེའི་གཡར་དམ་གཉན་ལས་མི་འདའ་ན༔ ཡེ་ཤེས་ཆེན་པོས་བདག་ལ་བརྩེ་བར་མཛོད༔ བཛྲ་ས་མ་ཡ་བོ་དྷི་ཙིཏྟ་ཧཱུཾ༔ (བཀའ་གསང་བླ་ན་མེད་པ་ཡི༔ དམ་ཚིག་སྡོམ་པ་མ་ལུས་པ༔ ཚུལ་བཞིན་བླངས་ལ་སྲུང་མཚམས་ལས༔ ཉམས་པ་མེད་པའི་དམ་བཅའ་བཟུང༔ སྣོད་བཅུད་དག་པ་ཡེ་ཤེས་ཀྱི༔ འཁོར་ལོ་བྱིན་གྱིས་བརླབ་པ་ནི༔ དམ་ཚིག་རྫས་དང་སྦྱར་བའི་སྤོས༔ བསྲེགས་ཅིང་གདུང་བའི་ཤུགས་བསྐྱེད་ལ༔)མཁའ་ཁྱབ་ཞིང་གི་རྒྱལ་བ་རྣམས༔ འཆི་མེད་ཚེ་ལྷའི་རྣམ་པ་རུ༔ མདུན་མཁར་(5ན) སྤྲིན་བཞིན་གཏིབས་ནས་ཀྱང༔ རྡོ་རྗེའི་བྱིན་ཆེན་འབེབས་པར་ (བསམ༔)ཧྲཱིཿ བྱིན་རླབས་དངོས་གྲུབ་འབྱུང་བའི་གནས༔ ངོ་མཚར་བཀོད་པ་མཆོག་གི་ཞིང༔ བསམ་བརྗོད་བྲལ་བའི་དཀྱིལ་འཁོར་ནས༔ འཆི་མེད་མགོན་པོ་བཅོམ་ལྡན་འདས༔ ཚེ་ལྷ་རབ་འབྱམས་རྒྱ་མཚོའི་ཚོགས༔ སྔོན་གྱི་ཐུགས་དམ་དེང་བསྐུལ་ན༔ མ་གཡེལ་དགོངས་པའི་རྩལ་སྤྲུགས་ལ༔ གནས་འདིར་བྱིན་ཆེན་དབབ་ཏུ་གསོལ༔ ཧྲཱིཿ འཆི་མེད་རྒྱལ་བའི་དཀྱིལ་འཁོར་བའི༔ ཡེ་ཤེས་ཆེན་པོའི་ཆོ་འཕྲུལ་ལས༔ བྱིན་རླབས་དངོས་གྲུབ་སྩོལ་བའི་ཚེ༔ འཇའ་ཟེར་འོད་སྐུ་ལམས་སེ་ལམ༔ ཕྱག་རྒྱ་གར་སྟབས་ཤིགས་སེ་ཤིག༔ རིན་ཆེན་རུས་རྒྱན་ཁྲ་ལ་ལ༔ དར་དཔྱང་ཅོད་པན་པུ་རུ་རུ༔ ཧཱུཾ་གི་སྣང་གླུ་ཀྱུ་རུ་རུ༔ གསང་བའི་བརྡ་སྐད་དི་རི་རི༔ རིག་གདངས་དགོངས་ཉམས་ཡ་ལ་ལ༔ སྣོད་བཅུད་བཀྲག་མདངས་མེ་རེ་རེ༔ རྡོ་རྗེའི་བྱིན་ཆེན་ཐིབས་སེ་ཐིབ༔ ཡེ་རྫོགས་འུབ་ཆུབ་བློ་འདས་ཆེ༔ འཕོ་འགྱུར་བྲལ་བའི་རང་བཞིན་ཏུ༔ ད་ལྟ་ཉིད་དུ་བྱིན་ཕོབ་ཅིག༔ ཧྲཱིཿ བླ་མའི་ལྷ་ཚོགས་བྱིན་རླབས་ཐིབས་སེ་ཐིབ༔ ཡི་དམ་ལྷ་ཚོགས་དངོས་གྲུབ་ཤ་ར་ར༔ མ་ཚོགས་མཁའ་འགྲོའི་འདུ་བ་སྤུངས་སེ་སྤུང༔ བཀའ་སྲུང་གཏེར་བདག་གློག་ལྟར་ཁྱུགས་སེ་ཁྱུག༔ རྡོ་རྗེའི་བྱིན་ཆེན་དབབ་ (5བ)པའི་དུས་ལ་བབ༔ དབང་དང་དངོས་གྲུབ་སྩོལ་བའི་དུས་ལ་བབ༔ རྟགས་དང་མཚན་མ་བསྟན་པའི་དུས་ལ་བབ༔ ཚེ་དང་ཡེ་ཤེས་རྒྱས་པར་བྱིན་གྱིས་རློབས༔ ཨོཾ་ཨཱ་ཧཱུཾ༔ བཛྲ་ཨཱཿཡུརྫྙཱ་ན་སརྦ་ས་མ་ཡ་ཙིཏྟ་ཧྲིཾ་ཧྲིཾ་ཛ་ཛཿ ཨཱ་ཝེ་ཤ་ཡ་ཨ་ཨཱ༔ ཧཱུཾ་ཧཱུཾ༔ (ཞེས་པའི་འབེབས་སྔགས་དྲག་ཏུ་བརྗོད༔ རིག་པ་ངར་བསྐྱེད་ཧཱུཾ་གླུ་ལེན༔ ཤེས་རིག་ཐུག་ཕྲད་དབྱིངས་སུ་གཟིར༔ སྐབས་སུ་གཏད་མེད་ངང་དུ་གློད༔ ཉམས་སྣང་བཟང་ངན་གང་ཤར་ཀུན༔ རིག་སྟོང་རྗེན་པའི་ངང་བབས་སུ༔ དེར་འཛིན་མེད་པར་ཆམ་མེར་བཞག༔ འཕོ་འགྱུར་བྲལ་བའི་གདིང་ཐིབ་ན༔ རྡོ་རྗེའི་བྱིན་ཆེན་མཆོག་ཏུ་ངེས༔ ས་མ་ཡ༔ སྦྱོར་སྒྲོལ་མཆོད་པའི་ཡོ་བྱད་རྣམས༔ བྱིན་གྱིས་བརླབ་པའི་རིམ་པ་ནི༔) རྃ་ཡྃ་ཁྃ༔ ཏིང་འཛིན་རང་རྩལ་མེ་རླུང་ཆུའི༔ ཟེག་མ་མཁའ་ལ་འབར་བ་ཡིས༔ མ་དག་དངོས་འཛིན་བསྲེག་གཏོར་བཀྲུས༔ སྣང་སྲིད་ཕྱི་ནང་གསང་བ་ཡི༔ འདོད་ཡོན་རིན་ཆེན་ཕུང་པོར་སྤེལ༔ ཀུན་ཁྱབ་ཟག་མེད་མཆོད་པའི་སྤྲིན༔ ཡེ་ཤེས་བདུད་རྩིའི་རང་བཞིན་གྱུར༔ ཨོཾ་བཛྲ་ཨརྒྷཾ་ཨཱཿཧཱུཾ༔ (སོགས་ནས།)ཤཔྡ་པཱུ་ཛ་སརྦ་ས་མ་ཡ་ཨཱཿཧཱུཾ༔ ཨོཾ་མཧཱ་སརྦ་པཉྩ་ཨ་མྲྀ་ཏ་སཱ་ག་ར་ཧཱུཾ་ཧྲཱིཿཋཱ༔ ཨོཾ་མ་ཧཱ་རཀྟ་ས་མནྟ་ཛྭ་ལ་མཎྜལ་ཧཱུཾ་ཧྲཱིཿཋཱ༔ ཨོཾ་མཧཱ་རཏྣ་བ་ལིངྐ་ས་མ་ཡ་ཧཱུཾ་ཧྲཱིཿཋཱ༔ ཨོཾ་མ་ཧཱ་བོ་དྷི་ཙིཏྟ་ཏ་ན་ག་ཎ་གུ་ཧྱ་སརྦ་ས་མ་ཡ་དྷརྨ་དྷཱ་ཏུ་པཱུ་ཛ་ཧཱུཾ་ཧྲཱིཿཋཱ༔ (བསམ་གྱི་མི་ཁྱབ་པའི་ཏིང་འཛིན་རྩལ༔ ཀུན་འབྱུང་རིན་ཆེན་ཕུང་པོའི་སྤྲིན༔ ནམ་མཁའ་མཛོད་ཀྱི་རང་བཞིན་(6ན)སྤེལ༔ རྟེན་འབྲེལ་རྫས་ལ་ནུས་པ་སྔགས༔ ཟབ་མོ་ཐབས་ཀྱི་ཆེ་བ་ཡིས༔ ཚོགས་ཆེན་ངང་གིས་རྫོགས་པར་འགྱུར༔ བླ་མེད་གསང་བའི་ཁྱད་པར་ཆོས༔ དེ་དག་སྦྱོར་བའི་རིམ་པའོ༔ ས་མ་ཡ༔ གཌྚདྨརྙ ཏྭཛྱ་རྷྭ༔ གཉིས་པ་དངོས་གཞིའི་རིམ་པ་ནི༔ བློས་བྱས་རྟོག་པས་མ་བཅིངས་པར༔ སྣང་ཞིང་སྲིད་པས་བསྡུས་པ་ཡི༔ འཁོར་འདས་ཆོས་རྣམས་གདོད་མ་ནས༔ ཤིན་ཏུ་རྣམ་པར་དག་པའི་དབྱིངས༔ འགྱུར་མེད་རྡོ་རྗེ་ཚེ་ཡི་དལ༔ མ་བཅོས་རང་གསལ་ཆེན་པོ་རུ༔ ཡིན་ལ་ཡིན་བཞིན་དམ་ཚིག་གི༔ རྟེན་འབྱུ